ઉપરોક્ત બન્ને કિસ્સામાં સ્ત્રીને પોતાને પણ નગણ્ય લાગતી વાત બીજાને કહેતાં સંકોચ થતો હતો. કારણ કે સ્ત્રી જો આવી વાત કરે તો તેને સાંભળનાર કશુંક બીજું જ વિચારે. એવું પણ વિચારે કે કેટલી સ્વાર્થી કે કેટલી આળસુ બાઈ છે. પણ એવું નથી હોતું. ચાલીસની ઉંમર બાદ કેટલીક સ્ત્રીઓનો સ્વભાવ બદલાવા લાગે છે. તેને પોતાને પણ ક્યારેક સમજાતું નથી. મેનોપોઝ વિશે ભલે આપણે બધા જાણતા હોઈએ પણ હકીકતમાં એ વિશે મોટાભાગની સ્ત્રીઓની જાણકારી પણ અધકચરી હોય છે. તો પુરુષોને તેના વિશે અજાણ જ રાખવામાં આવે છે. જે જાણકારી મેળવવાની હોય છે તે પણ પડોશી, સ્વજન કે બહેનપણીઓ પાસેથી લેવામાં આવે છે. મોટાભાગની સ્ત્રીઓ તો કહેશે કે મેનોપોઝ જેવું કશું હોતું નથી. બધાને એક સમયે ઉંમર થતા પાળી આવવાની બંધ થાય. થોડું ઘણી તકલીફો થાય પણ એથી કંઈ મરી નથી જવાતું. આ વિશે વધુ જાણવાની ઈચ્છા હતી ત્યાં અમદાવાદમાં મેનોપોઝ ક્લબ ચાલે છે તે વિશે જાણવા મળ્યું.